b'\n_START_ARTICLE_\nPrimo\xc5\xbe Peterka\n_START_SECTION_\nKariera\n_START_PARAGRAPH_\nPeterka je za\xc4\x8del skakati na skakalnici, ki stoji poleg \xc5\xa1ole v zanj doma\xc4\x8dih Morav\xc4\x8dah, doma je bil vasi v Prikrnica, ki je manj kot 1\xc2\xa0km oddaljena od Morav\xc4\x8d. V\xc4\x8dlanil se je v Smu\xc4\x8darski klub Triglav v Kranju, kjer ga je treniral Jani Grilc in kjer je pozneje obiskoval tudi srednjo ekonomsko \xc5\xa1olo._NEWLINE_V svetovnem pokalu je prvi\xc4\x8d nastopil 4. januarja 1996 v Innsbrucku, kjer je nadomestil reprezentan\xc4\x8dnega kolega s preslabo formo. \xc5\xbde na prvi tekmi se je uvrstil na 8. mesto in sezono nadaljeval v \xc5\xa1e bolj\xc5\xa1em slogu. V poljskem sredi\xc5\xa1\xc4\x8du Zakopane je prvi\xc4\x8d zmagal in podvig ponovil \xc5\xa1e v \xc5\xa1vedskem Falunu. \xc4\x8ce bi v sezoni 1995/96 upo\xc5\xa1tevali samo rezultate od innsbru\xc5\xa1ke tekme dalje, bi ve\xc4\x8d to\xc4\x8dk v svetovnem pokalu osvojil le avstrijski as Andreas Goldberger. Leta 1996 je nastopil tudi na * svetovnem mladinskem prvenstvu v italijanskem Asiagu in osvojil drugo mesto za Nemcem Michaelom Uhrmannom._NEWLINE_Sezona 1996/97 je bila njegova najuspe\xc5\xa1nej\xc5\xa1a. Pod vodstvom reprezentan\xc4\x8dnega trenerja Jelka Grosa je zmagal na sedmih tekmah, bil najbolj\xc5\xa1i v se\xc5\xa1tevku presti\xc5\xbene novoletne turneje \xc5\xa1tirih skakalnic in le nem\xc5\xa1ki veteran Dieter Thoma mu je lahko sledil, vendar mu kljub vsemu ni uspel prepre\xc4\x8diti zmagoslavja v skupni razvrstitvi svetovnega pokala in Peterka je osvojil veliki kristalni globus. Poleg tega je bil najbolj\xc5\xa1i tudi v posebni razvrstitvi v smu\xc4\x8darskih poletih. 9. februarja 1997 je v avstrijskem Kulmu poletel 203 m in tako postal prvi Slovenec, ki je preletel magi\xc4\x8dno mejo 200 m. Vendar dr\xc5\xbeavnega rekorda ni dr\xc5\xbeal dolgo. Na poletih v Planici je namre\xc4\x8d predskakalec Goran Janus, ki se je odrinil z najvi\xc5\xa1jega mo\xc5\xbenega zaleti\xc5\xa1\xc4\x8da, pristal pri 205,5 metrih. Edina Peterkina temnej\xc5\xa1a plat sicer uspe\xc5\xa1ne sezone 1996/97 je bilo svetovno prvenstvo v norve\xc5\xa1kem Trondheimu, kjer ni izpolnil visokih pri\xc4\x8dakovanj._NEWLINE_Naslednja sezona 1997/98, je bila zanj za podobno uspe\xc5\xa1na. Tokrat je Peterka zmagal \xc5\xa1tirikrat in znova osvojil veliki kristalni globus (vse do zadnje tekme se je boril z Japoncem Kazujo\xc5\xa1ijem Funakijem) in globus za najbolj\xc5\xa1i se\xc5\xa1tevek v smu\xc4\x8darskih skokih brez upo\xc5\xa1tevanja poletov. Kljub temu, da se mu je medalja izmuznila, je solidno nastopil tudi na zimskih olimpijskih igrah v japonskem Naganu, kjer je osvojil 5. mesto na veliki ter 6. mesto na srednji skakalnici._NEWLINE_Kot ve\xc4\x8d mladih smu\xc4\x8darskih skakalcev je tudi Peterka padel v hudo osebnostno in tekmovalno krizo, ki se je pri\xc4\x8dela po koncu sezone 1997/98 in je trajala tri leta. V tem obdobju, ko je imel nemalo te\xc5\xbeav s trenerji in smu\xc4\x8darskimi funkcionarji, se je spoznal z dekletom Renato Bohinc, lepotno Kraljico Slovenije 1996 (poro\xc4\x8dila sta se leta 2003), preselil v Kranj in leta 2000 ponovno opozoril nase, ko je kot predskakalec na plani\xc5\xa1kih poletih pristal pri 212 metrih. Tokrat je dr\xc5\xbeavni rekord dr\xc5\xbeal 2 leti, ko je Robert Kranjec, znova v Planici, pristal pri 222,5 metrih._NEWLINE_Pomembna prelomnica v njegovi karieri je druga polovica leta 2001, ko se mu je rodil sin Maj. V svetovnem pokalu je znova na\xc5\xa1el pot proti svetovnemu vrhu in na zimskih olimpijskih igrah leta 2002 v ameri\xc5\xa1kem Salt Lake Cityju v ekipni tekmi skupaj z Robertom Kranjcem, Petrom \xc5\xbdonto in Damjanom Frasom osvojil bronasto kolajno, edino slovensko na teh igrah. _NEWLINE_Tudi naslednja sezona, 2002/03 je bila uspe\xc5\xa1na, saj je zmagal v Kuusamu in Garmisch-Partenkirchnu. Leta 2005 je skupaj z Juretom Bogatajem, Rokom Benkovi\xc4\x8dem in Jernejem Damjanom na svetovnem skakalnem prvenstvu osvojil ekipno tretje mesto._NEWLINE_Po tekmi dr\xc5\xbeavnega prvenstva je 9. marca 2011 v starosti dvaintridesetih let napovedal svojo tekmovalno upokojitev z besedami:\xc2\xa0\xc2\xbbTe\xc5\xbeko je bilo sprejeti odlo\xc4\x8ditev o slovesu! Bojim se, kako se bom navadil na novo \xc5\xbeivljenje, na \xc5\xbeivljenje brez skokov. Navajen sem bil potovati po svetu.\xc2\xab 2. julija je nastopil na poslovilni tekmi poletnega celinskega pokala pod \xc5\xa0marjetno goro pred 2000 gledalci._NEWLINE_O njem sta bila posneta dva dokumentarna filma. Vleci, Primo\xc5\xbe iz leta 1997 pripoveduje o njegovem otro\xc5\xa1tvu in za\xc4\x8detku kariere, Peterka: leto odlo\xc4\x8ditve Vlada \xc5\xa0kafarja iz leta 2002 pa pripoveduje o prebroditvi tekmovalne krize. Leta 2007 je iz\xc5\xa1la tudi knjiga, ki govori o obdobju njegovih najve\xc4\x8djih dose\xc5\xbekov v svetovnem pokalu. Leta 2011 so ob koncu kariere posneli \xc5\xa1e tv dokumentarec Skoki so moje \xc5\xbeivljenje Toma\xc5\xbea Kov\xc5\xa1ce.'